เงินบาทเปิด 30.66/68 บาท
ธนาคารกรุงเทพ รายงาน เงินบาทเปิด 30.66/68 คาดแข็งค่าต่อ หลังประธานเฟดส่งสัญญาณใช้นโยบายการเงินแบบผ่อนคลาย
27 มี.ค. 2555

ธนาคารกรุงเทพ รายงาน เงินบาทเปิด 30.66/68 คาดแข็งค่าต่อ หลังประธานเฟดส่งสัญญาณใช้นโยบายการเงินแบบผ่อนคลาย
นักบริหารเงินจากธนาคารกรุงเทพ เปิดเผยว่า เงินบาทเปิดตลาดเช้านี้อยู่ที่ระดับ 30.66/68 บาท/ดอลลาร์ แข็งค่าขึ้นจากช่วงเย็นวานนี้ที่ปิดตลาดที่ระดับ 30.78/80 บาท/ดอลลาร์
วันนี้เงินบาทมีโอกาสปรับตัวแข็งค่าได้ต่อเนื่อง ซึ่งเป็นไปในทิศทางเดียวกับค่าเงินสกุลหลักอื่นๆ ที่ปรับตัวแข็งค่าขึ้นเมื่อเทียบกับดอลลาร์ หลังจากที่เมื่อวานนี้นายเบน เบอร์นันเก้ ประธานธนาคารกลางสหรัฐ(เฟด) ออกมาแสดงความกังวลต่อปัญหาตลาดแรงงานในสหรัฐ และส่งสัญญาณว่าเฟดจำเป็นต้องดำเนินนโยบายการเงินแบบผ่อนคลายต่อไปอีก
"บาทน่าจะแข็งค่าต่อจากเมื่อวาน เพราะดอลลาร์อ่อนค่าลง เมื่อคืนยูโรดีดขึ้นไปค่อนข้างเยอะ หลังจากที่เบอร์นันเก้ ออกมาพูดเกี่ยวกับตลาดแรงงานของสหรัฐฯ ที่ดูอ่อนแอ ซึ่งทำให้นักลงทุนคาดการณ์ว่ามีโอกาสที่จะมีการทำ QE3 เพราะถ้าทำจริง ดอลลาร์ก็จะยิ่งอ่อนค่า"นักบริหารเงิน ระบุ
ส่วนความเคลื่อนไหวของค่าเงินสกุลหลักต่างประเทศช่วงเปิดตลาดเช้านี้ เงินเยนอยู่ที่ระดับ 82.86/88 เยน/ดอลลาร์ ส่วนเงินยูโรอยู่ที่ระดับ 1.3356/3358 ดอลลาร์/ยูโร
นักบริหารเงิน คาดว่า วันนี้เงินบาทจะเคลื่อนไหวอยู่ในกรอบ 30.55-30.80 บาท/ดอลลาร์